Die praktiese waarde van die Psalms – Bybelskool
Die Psalms bly steeds die mees praktiese boek in die Bybel. Dit leer ons hoe om na God te luister en insig te kry in sy wil vir ons lewe. Dit leer ons hoe om te bid, beide wanneer dit sleg gaan en wanneer dit goed gaan. Daarom is daar klaagpsalms sowel as lofpsalms. Die wye verskeidenheid van Psalms leer ons dus hoe om God te loof en te aanbid in alle omstandighede. En dit leer ons hoe om saam met ander vir Hom te leef.
Die Psalms spreek daarom ons hele menswees aan. Dit spreek ons intellek aan deur nie net God se betroubaarheid in die verlede in spel te bring nie, maar ook sy beloftes vir die toekoms (kognitief). Dit leer ons hoe om van harte gehoorsaam te wees veral in hoe die wet as God se riglyne vir die lewe ons tot liefde vir mekaar en ons naaste kan inspireer (konatief). Dit help ons ook om emosioneel gesond voor God te lewe deur vir 'n wye reeks emosies plek te maak en maniere te gee om daaraan in ons verhouding voor God uiting te gee (affektief).
Ons het reeds kennis geneem in ons studie van die Psalms dat die vyf Psalmboeke na die terugkeer uit die ballingskap saamgestel is om as Liedboek van die volk in die tempel en sinagoges gebruik te word in die liturgie (Esra 2:65; 3:10-13). 200 sangers en sangeresse het immers teruggekom na die ballingskap en het saam met die priesters en Leviete aan die hand van dié Psalms die volk begelei met trompette en simbale!
Met dié Psalms het hulle die volk gehelp om nie net "oor" God te praat nie, maar "met" Hom. Dit is dan ook die fokus van dié Bybelskool oor die laaste en vyfde Psalmboek. Ek wil jou help om aan die hand van dié Psalms met God besig te raak.
Ons gaan die 43 Psalms van die vyfde Psalmboek elke weeksdag lees, behalwe Psalm 119 wat weens die lengte daarvan in 22 dele gelees gaan word (die letters van die Hebreeuse alfabet sal in die titel van die Psalmdeel aangebring word). Dit gee 64 "Psalms" wat in 17 dae in die derde kwartaal en 47 dae in die vierde kwartaal gelees gaan word. Ons begin 31 Augustus en eindig 7 Desember. Tussen-in is daar 'n week waarin ek nie iets gaan plaas nie, weens die Algemene Sinode.
Hier is skakels na die vorige vier Psalmboeke wat al by my Bybelskool behandel is, sowel as die skakel na die volgende reeks Psalms: